
REPUBLIKA HRVATSKA
TRGOVAČKI SUD U ZADRU
Dr. Franje Tuđmana 35,
Zadar

R E P U B L I K A  H R V A T S K A

R J E Š E N J E

Trgovački sud u Zadru, OIB:39670464653, po sutkinji Ani Markač, povodom prijedloga za sklapanje predstečajne nagodbe podnesenom od strane dužnika BETA YACHTING d.o.o., Sukošan, P.P. 34, OIB:84137289478, kojeg zastupa zastupnik po zakonu Matjaž Avšič, direktor, dana 22. prosinca 2016.

r i j e š i o     j e

Odbacuje se prijedlog za sklapanje predstečajne nagodbe podnesen ovom sudu dana 15. lipnja 2016. od strane dužnika BETA YACHTING d.o.o., Sukošan, P.P. 34, OIB:84137289478.

     Obrazloženje 

Dužnik BETA YACHTING d.o.o., Sukošan Trgovačkom sudu u Zadru dana 15. lipnja 2016. temeljem odredbe čl. 66. Zakona o financijskom poslovanju i predstečajnoj nagodbi  (Narodne novine broj 108/12, 144/12, 81/13 i 112/13, nadalje ZFPSN) podnio je prijedlog za sklapanje predstečajne nagodbe, a  nakon što je pred Financijskom agencijom ishodio izvršno rješenje  sukladno odredbi  čl. 60.  ZFPSN-a i to po provedenom postupku  pred  FINA-om propisanim odredbama navedenog Zakona u kojem postupku su dužnikovi vjerovnici  prihvatili  plan financijskog restrukturiranja predložen od strane dužnika.
O ročištu za sklapanje predstečajne nagodbe dužnik i svi vjerovnici koji su prihvatili plan financijskog restrukturiranja  se obavješćuju oglasom, kako to i propisuje odredba čl. 66. st. 6. ZFPSN-a, dok je st. 7. istog članka propisano da se oglas objavljuje isticanjem na oglasnoj ploči suda i objavom na web stranici Financijske agencije, najkasnije osam dana prije održavanja ročišta. 
Sud je za dan 22. prosinca 2016., a temeljem ranije citirane odredbe čl. 66. st. 5. ZFPSN-a, odredio ročište radi sklapanja predstečajne nagodbe, poziv za koje ročište je bio objavljen na web stranicama FINA-e dana 8. prosinca 2016, a na e-Oglasnoj ploči suda dana 7. prosinca 2016.
Na navedeno ročište nisu pristupili ni dužnik, kao ni vjerovnici koji su prihvatili plan financijskog restrukturiranja u postupku predstečajne nagodbe koji se vodio pred Financijskom agencijom, Nagodbeno vijeće ST01, Split. 
Odredba čl. 66. st. 9. ZFPSN-a propisuje da sud rješenjem može odobriti sklapanje predstečajne nagodbe ako su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz čl. 63. ZFPSN-a, ako utvrdi da je sadržaj predložene nagodbe u skladu s općim pravilima o sudskoj nagodbi te da je njezin sadržaj u bitnim sastojcima odgovarajući prihvaćenom planu financijskog i operativnog restrukturiranja dužnika.
U konkretnom slučaju uredno pozvani dužnik, kao ni uredno pozvani vjerovnici nisu pristupili na ročište za sklapanje predstečajne nagodbe pred ovim sudom koje je bilo određeno za dan 22. prosinca 2016., o kojem ročištu su isti bili uredno obaviješteni obzirom da je oglas o održavanju predmetnog ročišta za sklapanje predstečajne nagodbe pred Trgovačkim sudom u Zadru bio javno objavljen na web stranici Financijske agencije 8. prosinca 2016. u 14,48 sati, kao i na mrežnoj stranici e-Oglasna ploča suda dana 7. prosinca 2016. iz čega proizlazi da je oglas objavljen u roku kako to propisuje čl. 66. st. 7. ZFPSN-a. Obzirom da sud nije imao uvjeta da odobri sklapanje predstečajne nagodbe jer uredno pozvane stranke nisu pristupile na predmetno ročište to je odlučeno kao u izreci ovog rješenja. 
	
U Zadru 22. prosinca 2016.

	 Sutkinja
Ana Markač



UPUTA O PRAVNOM LIJEKU:
Protiv ovog rješenja dopuštena je žalba u roku od 8 (osam) dana, a koja se podnosi ovome sudu u dovoljnom broju primjeraka za sud i stranke, a o istoj odlučuje Visoki trgovački sud Republike Hrvatske.



DNA :
- dužniku 
- FINA-Regionalni centar Split, uz dopis
- e-Oglasna ploča suda
- sudskom registru 
- u spis 
- nakon pravomoćnosti FINA-Regionalni centar Split 

